Amerika ende pa ambasador në OKB
Dje, Senati amerikan i kontrolluar nga republikanët kundërshtoi përsëri të hidhte në votë kandidaturën e zotit Xhon Bolton për postin e
Mbrëmë në Uashington demokratët në Senatin amerikan arritën të bllokojnë për të dytën herë hedhjen në votë të kandidaturës së Xhon Boltonit për postin e ambasadorit amerikan pranë OKB-së. Senatorët hodhën 54 vota pro dhe 38 kundër procesit që do t’i jepte fund debatit mbi kandidaturën e zotit Bolton. Një minimum prej 60 votash nevojitet për fillimin e procesit që do ta kishte bërë të detyrueshme një votë përfundimtare për miratimin e zotit Bolton. Kjo taktikë për shtyrjen e procesit është përdorur më parë nga të dyja partitë kur nuk kishin kontrollin e Senatit. Demokratët në Senat i kishin kërkuar Shtëpisë së Bardhë dokumenta lidhur me punën e zotit Bolton në Departamentin e Shtetit. Kritikët e tij si senatori Xhozef Baiden, demokrat nga Delaueër, vunë në pikëpyetje kërkesën e zotit Bolton, i cili kur ishte Nënsekretar i Shtetit për Kontrollin e Armëve dhe Zbulimet Ndërkombëtare kishte kërkuar dokumenta sekrete të shërbimeve të zbulimit. Senatori vuri në pikëpyetje edhe kundërshtimin e administratës për t’u paraqitur senatorëve dokumente të tillë: Shtëpia e Bardhë ka kundërshtuar vazhdimisht kërkesën për informacion, duke thënë se janë bërë përpjekje të arsyeshme për t‘iu përgjigjur shqetësimeve të demokratëve. Presidenti Bush e propozoi zotin Bolton për postin e ambasadorit të Shteteve të Bashkuara pranë OKB-së në mars. Pas një seance në prill në Komisionin e Senatit për Marrëdhëniet me Jashtë, demokratët arritën sukses në përpjekjet për bllokimin e hedhjes në votë të kandidaturës muajin e kaluar. Para votës së djeshme, presidenti Bush tha se zoti Bolton ishte personi më i përshtatshëm për të përfaqësuar interesat amerikane në një periudhë kur OKB-ja do të përjetojë reforma shumë të nevojshme, siç është shprehur presidenti Bush: Nuk dihet ende se si do të vazhdojë procesi. Shtëpia e Bardhë nuk ka konfirmuar nëse presidenti do të përdorë autoritetin e tij për të emëruar zotin Bolton në postin e ambasadorit gjatë sezonit të pushimeve në Kongres, në muajin gusht.